Curtea de Apel a venit cu o lovitură uriașă pentru Gigi Becali și FCSB. Instanța a prezentat motivarea deciziei din luna octombire a anului 2023, cu privire la palmaresul clubului Steaua București.
Anul trecut, Curtea de Apel București a anunțat faptul că CSA Steaua are palmaresul clubului istoric, din anul 1947, până în anul 1998. Totuși, intervalul 1998-2003 rămâne „în aer”.
Lovitură uriașă pentru Gigi Becali și FCSB!
Potrivit Curții de Apel București, ruptura palmaresului s-a produs în anul 1998, atunci când Asociația Fotbal Club Steaua București a continuat activitatea clubului istoric, în prima ligă a României.
Concret, instanța a decis că AFC Steaua nu a preluat palmaresul CSA Steaua și că, actuala echipă a lui Gigi Becali a utilizat fără drept palmaresul clubului care a câștigat Cupa Campionilor Europeni, în anul 1986.
„Respinge cererea conexă privind constatarea dreptului de a utiliza, în perioada 2003-2017, palmaresul fostei echipe de fotbal profesionist Steaua București, ca neîntemeiată.
Prin decizia civilă pronunțată de Curtea de Apel București – Secția a III-a Civilă și pentru cauze cu minori și de familie, s-a stabilit că în cadrul raporturilor juridice decurgând din actele încheiate începând cu anul 1948 nu a existat nicio preluare a dreptului asupra palmaresului fostei echipe de fotbal «Steaua București» de către Asociația Fotbal Club Steaua București, pe care aceasta să îl fi transmis ulterior către pârâta-reclamantă în baza actelor încheiate la nivelul anului 2003, este evidentă concluzia logico-juridică în sensul că nici în perioada 2003-2017 pârâta-reclamantă nu este titulara vreunui drept asupra acestui palmares.
Pentru aceste motive, Curtea va respinge cererea conexă privind constatarea dreptului de a utiliza, în perioada 2003-2017 palmaresul fostei echipe de fotbal profesionist «Steaua București»”, ca neîntemeiată.
Curtea va menţine dispoziţiile sentinţei referitoare la soluţia în privinţa constatării că palmaresul echipei de fotbal Club Sportiv al Armatei «Steaua București» din 1947 şi până în 1998 aparţine reclamantului CSA”, se arată în comunicatul emis de Curtea de Apel.
De notat este faptul că decizia publicată de Curtea de Apel București poate fi atacată în termen de 30 de zile, cu recurs.
Gigi Becali cere desfiinţarea CSA Steaua
Gigi Becali n-a mai rezistat şi cere desfiinţarea lui CSA Steaua, după titlul din Liga 1 câştigat de FCSB. Latifundiarul din Pipera a lansat un nou atac la adresa echipei Armatei, care nu a reuşit să obţină drept de promovare.
Patronul FCSB-ului vrea să joace pe stadionul din Ghencea în preliminariile UEFA Champions League. Mai mult, îşi doreşte să cumpere marca Steaua, pentru a închide definitiv conflictul cu generalii şi cu Florin Talpan.
„Ca să nu existe discuții, scoate marca de Steaua la vânzare. Nu puteți promova, hotărâre de Guvern, scoate-o la vânzare, punct.
Nu trebuie să facă mare lucru, doar să o scoată la vânzare să o valorifice și o cumpără cineva sau eu, sau oricine, și gata mă cu scandalurile.
Echipa aia trebuie desființată că nu are ce. Să ne dea nouă stadionul, ca să mergem în Liga Campionilor să avem stadion. Să revină lucrurile în făgașul lor normal”, a spus Gigi Becali, la palat.